RECULL DE PREMSA

**El Prat participa en una nova edició de Dansa Metropolitana durant el mes de març**

* **A més de la programació de sala del Teatre L’Artesà, el Centre Cívic Jardins de la Pau participa del projecte transversal *Vibracions.***

Del 13 al 30 de març, la dansa tornarà a omplir teatres, carrers i espais singulars amb la vuitena edició del festival Dansa Metropolitana, que se celebrarà a dotze municipis de la regió metropolitana, entre ells, el Prat. En aquesta edició Dansa Metropolitana es consolida com un festival clau per al sector, promovent la qualitat i l’excel·lència de la dansa i reforçant-ne la presència en circuits estables. El festival busca impulsar la dansa que, malgrat el talent artístic existent, encara no té una presència regular en les programacions regulars dels equipaments, i el Dansa Metropolitana esdevé una plataforma estratègica per col·laborar a revertir aquesta situació. Durant dues setmanes, es programaran espectacles de qualitat en teatres, centres culturals i espais públics de les dotze ciutats participants, fomentant la mobilitat del públic i ampliant l’accés universal a la dansa.

**Creació i implicació local a Jardins de la Pau**

El Centre Cívic Jardins de la Pau, referent de la dansa a la ciutat, impulsa dins del festival, el projecte Vibracions, present també a diversos municipis participants. Aquest projecte explora la connexió entre música i moviment a través de la vibració i s’ha treballat sota la direcció de la coreògrafa Olga Clavel i la música de Dario Díaz, i amb la participació d’un grup de joves de l'Escola de Flamenc Mavi Arias, Estudi 10, L'Escola d'Arts en Viu i practicants del Centre Cívic.

La peça, treballada durant els darrers mesos, s’inspira en la cultura del “parquineo” i reivindica el ball techno com un acte revolucionari i un mitjà d’expressió col·lectiva. La presentació es farà el pròxim 23 de març, a l’espai públic en una atmosfera nocturna que convida a l'experimentació i la llibertat del cos en moviment. Podrem gaudir també de Seu aquí, de Colectivo Banquet, que explora la interacció humana, el conflicte, la recerca d’equilibri i la construcció d’espais compartits i la connexió entre cossos mitjançant el moviment.

També dins la programació del festival, el 14 de març a les 19 h, s'inaugurarà l’exposició fotogràfica "Josep Aznar, un espectador privilegiat. 40 anys de dansa", que documenta l’evolució de la dansa al nostre país des dels àmbits tècnic, fotogràfic i escènic. Es podrà visitar fins al 27 d’abril.

**Programació de sala al Teatre L’Artesà**

Pel que fa a la programació al Teatre L’Artesà, es podran veure dues propostes que fan una aposta radical per les noves dramatúrgies del cos, amb artistes que estan avançant el llenguatge de la dansa en el nostre país. D’una banda, el 22 de març sacsejarà la Sala Gran l’espectacle *SOLAS* de Candela Capitán, una peça que explora la sobreexposició del cos femení en l’era de la comunicació digital i sota els efectes de la globalització. Amb una distribució de l’aforament molt especial que impactarà als assistents, farà reflexionar sobre la còpia, la repetició i el desgast de la imatge a internet i a les xarxes socials. Abans, però, una nova sessió de Dijous Teatre emmarcat en Dansa Metropolitana portarà a la Sala Petita l’espectacle *Debut.* Un solo on Rosa Romero travessa un acte d’iniciació davant del públic amb l’objectiu de ser acceptada i estimada; amb el desig de pertànyer a una comunitat, la coreògrafa i performer andalusa ens diu: “mireu-me”. Les entrades per a les dues propostes ja estan a la venda a [www.teatrelartesa.cat](http://www.teatrelartesa.cat)

*Tota la programació a* [*www.elprat.cat/cultura*](http://www.elprat.cat/cultura) *i al web del  festival a:*[*www.dansametropolitana.cat*](https://linkprotect.cudasvc.com/url?a=https%3a%2f%2fdansametropollitana.us15.list-manage.com%2ftrack%2fclick%3fu%3da42117cd4b7dc2969857f6cbb%26id%3d6e8f2477e2%26e%3dbc521bf228&c=E,1,8oFX02ySUao8yqiDPjsu37q3-9jSwZessqyv572OxoIiN26nH0yD-wjdi-Cam1YWJKNBa9U7uDNbfW9yRiA50dnO3B-qsZi16OkWKvWYu-iDYGkp3s6lOf9Iwg,,&typo=1)